# Den Danske Brystkræftgruppe - DBCG

Kirurgisk Udvalg i DBCG har taget Sundhedsstyrelsens vejledende udmelding fra den 13. marts med yderligere specifikation fra den 17. marts om reduktion af hospitalsaktivitet ifm. COVID-19 til efterretning. Det betyder, at udredning af patienter med brystkræft følger den sædvanlige procedure, mens den ambulante opfølgning lægges om til overvejende telefonkonsultationer. Operativ behandling for invasivt karcinom tilhører gruppen af indgreb, der ifølge SST tilhører gruppen 'Kan ikke udsættes'. Behandling følger derfor gældende retningslinjer og kræftpakkeforløb for brystkræft. Andre indgreb, herunder operation for verificeret DCIS, vurderes at tilhøre prioriteringsgruppen, der af SST er betegnet som 'Kan udsættes'. I disse tilfælde prioriteres lokalt afhængig af belastning med covid-19 og operativ kapacitet

Et enigt Medicinsk Udvalg under DBCG har vurderet, at der ikke for nuværende er grund til, eller mulighed for at komme med generelle anbefalinger til ændringer i forbindelse med COVID-19 epidemien - andet end hvad man selv på de forskellige afdelinger anser for muligt inden for retningslinjernes rammer. Specielt kan udskydelse af adjuverende/neoadjuverende behandling ikke anbefales.

Vedrørende strålebehandling har Stråleterapiudvalget udfærdiget en midlertidig retningslinje. Se separat afsnit.